種蔬
作者：王十朋
朝代：宋

paragraphs: 歸來日彈鋏，食無肉與魚。
却將種花地，町畦毓嘉蔬。
驕陽每抱甕，時雨親荷鉏。
青青有生意，令我顔色舒。
寧憂饉與饑，亦有瓶中儲。
前身老闍梨，蔬氣端未除。
文字亦宿業，復生魚蠹書。
蠹書仍食蔬，苦淡味有餘。
况茲清凈根，分來自僧居。
端能納須彌，聊爾秀郊墟。
洗我腥羶腸，襟宇生清虛。
豈惟陶淵明，吾亦愛吾廬。
荒園涉成趣，枯藤當安輿。
困枕案頭卷，饑著盤中菹。
孔門陳蔡色，借問何如予。